
RAPORT

              asupra propunerii legislative pentru modificarea şi completarea Codului penal şi a Codului de procedură penală
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Codului penal şi a Codului de procedură penală, trimisă cu adresa Pl-x  389 din 17 iunie 2008, înregistrată sub nr. 31/615 din 18 iunie 2008.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 12 mai 2008.

Consiliul Legislativ a avizat favorabil iniţiativa legislativă, conform avizului nr. 1733 din 13 decembrie 2007.

Guvernul, prin punctul de vedere transmis cu adresa nr. 77 din            11 ianuarie 2008, nu susţine adoptarea acestei propuneri legislative. 
Comisia pentru drepturile omului, culte şi problemele minorităţilor naţionale a avizat favorabil iniţiativa legislativă, conform avizului nr. 25/287 din 11 septembrie 2008.

Consiliul Superior al Magistraturii a avizat favorabil iniţiativa legislativă, conform Hotărârii Plenului C.S.M. nr. 174 din 21 februarie 2008.

Propunerea legislativă supusă dezbaterii are ca obiect de reglementare completarea dispoziţiilor art. 64 alin. 1 din Codul penal, republicat, cu modificările şi completările ulterioare, în sensul instituirii dreptului de a părăsi ţara ca drept care poate fi interzis în cazul aplicării pedepsei complementare a interzicerii unor drepturi, precum şi completarea art. 65 din Codul penal, în sensul aplicării obligatorii a pedepsei complementare a interzicerii dreptului de a părăsi ţara, în cazul condamnării pentru anumite infracţiuni.

Totodată, prin iniţiativa legislativă se propune şi completarea dispoziţiilor art. 136 din Codul de procedură penală, în sensul instituirii unor noi condiţii privind aplicarea măsurii preventive a interzicerii dreptului de a părăsi ţara. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 30 septembrie 2008. La lucrările Comisiei a participat, în calitate de invitat, din partea Ministerului Justiţiei, domnul Theodor Cătălin Nicolescu – secretar de stat.

În urma examinării oportunităţii iniţiativei legislative şi a opiniilor exprimate de către membrii Comisiei şi de către invitat s-a constatat că, pedepesele complementare prevăzute la art. 64 din Codul penal constau în privări temporare de exerciţiul unor drepturi prevăzute în mod expres în articol. Un element fundamental pentru această pedeapsă este acela că ea se află în strânsă legătură cu infracţiunea săvârşită, în sensul că cel condamnat s-a folsit fie de funcţia ocupată, fie de calitatea avută pentru a comite o infracţiune şi, prin urmare, devine nedemn pentru a exercita temporar unul dintre drepturile enumerate în art. 64 din Codul penal. Pe cale de consecinţă, interzicerea dreptului de a părăsi ţara este o măsură de siguranţă               (de natura celor prevăzute la art. 111 din Codul penal) şi nu o pedeapsă complementară. Includerea ei în cadrul reglementărilor propuse în cuprinsul art. 64 din Codul penal ar fi de natură să creeze confuzii legislative.

În ceea ce priveşte reglementarea nou introdusă la art 65 alin. 21, este necesar să se precizeze faptul că aplicarea obligatorie a pedepsei complementare a interzicerii dreptului de a părăsi ţara în cazul condamnării pentru anumite infracţiuni, se va supune regulii prevăzute la art. 65 alin. 3, potrivit căreia, această pedeapsă va putea fi aplicată doar în cazul în care cuantumul pedepsei principale stabilite este mai mare de 2 ani. În cazul în care se doreşte aplicarea obligatorie a acestei pedepse, în sensul de a nu fi condiţionată de cuantumul pedepsei principale stabilite, este necesar ca textul să prevadă în mod expres această excepţie de la regula prevăzută la art. 65 alin. 3. Pe de altă parte, aplicarea obligatorie a acestei pedepse complementare poate fi nejustificată în cazul în care o infracţiune este săvârşită în stare de necesitate, în stare de provocare ori prin depăşirea limitelor legitimei apărări.

În ceea ce priveşte introducerea alin 61 la art. 136 din Codul de proceduăr penală, trebuie precizat faptul că, potrivit dispoziţiilor art. 1451 din Codul de procedură penală, măsura obligării de a nu părăsi ţara poate fi luată faţă de învinuit ori faţă de inculpat. Pe cale de consecinţă, cuprinderea în prevederile art. 136 alin. 61 a posibilităţii aplicării acestei măsuri numai după punerea în mişcare a acţiunii penale, respectiv numai faţă de inculpat, ar conduce la restrângerea cazurilor în care această măsură poate fi aplicată.

Totodată, potrivit dispoziţiilor art. 38 din Legea  nr. 248/2005 privind regimul liberei circulaţii a cetăţenilor români în străinătate “restrângerea exercitării dreptului la liberă circulaţie în străinătate a cetăţenilor români poate fi dispusă pentru o perioadă de cel mult 3 ani numai în condiţiile şi cu privire la următoarele categorii de persoane:
· a) cu privire la persoana care a fost returnată dintr-un stat în baza unui acord de readmisie încheiat între România şi acel stat;
· b) cu privire la persoana a cărei prezenţă pe teritoriul unui stat, prin activitatea pe care o desfăşoară sau ar urma să o desfăşoare, ar aduce atingere gravă intereselor României sau, după caz, relaţiilor bilaterale dintre România şi acel stat.

Pe de altă parte, textul propus prin iniţaitiva legislativă contravine dispoziţiilor art. 53 alin (1) din Constituţia României, republicată, potrivit cărora “exerciţiul unor drepturi sau al unor libertăţi poate fi restrâns numai prin lege şi numai dacă se impune, după caz, pentru: apărarea securităţii naţionale, a ordinii, a sănătăţii ori a moralei publice, a drepturilor şi a libertăţilor cetăţenilor; desfăşurarea instrucţiei penale; prevenirea consecinţelor unei calamităţi naturale, ale unui dezastru ori ale unui sinistru deosebit de grav.”
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Codului penal şi a Codului de procedură penală.

Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.

În raport cu obiectul şi conţinutul său, propunerea legislativă face parte din categoria legilor organice. 

                           PREŞEDINTE,                                           SECRETAR,

                          Sergiu ANDON                                          George BĂEŞU
      Consilier,

Nicoleta Grecu

